FI Euroopan unionin virallinen lehti CE 84/236

(2004/C 84 E/0279)

KIRJALLINEN KYSYMYS E-3358/03

esittäjä(t): Chris Davies (ELDR) neuvostolle

(14. marraskuuta 2003)

Aihe: Sivusaaliit katkarapujen pyynnissä

Environmental Justice Foundation -säätiö (EJF) on laajojen tutkimusten jälkeen tullut johtopäätökseen, että katkarapujen pyynnissä syntyvät suuret sivusaalismäärät aiheuttavat maailmanlaajuisesti ekologista taantumista. FAOn mukaan katkarapujen pyyntitoiminta on yksin vastuussa kolmasosasta maailman poisheitetyistä saaliista, vaikka tämän pyyntitoiminnan osuus meren antimien tuotannosta on alle kaksi prosenttia. Vaikka katkarapujen pyynnissä käytetään erityisen ei-valikoivia pyydyksiä, sivusaaliskysymys ei rajoitu siihen. Erilaisilla pyyntimenetelmillä pyydetään joka vuosi miljoonia tonneja sivusaaliita, joista leijonan osan haukkaavat troolarit, verkot ja pitkäsiimat. Koska tätä pyyntitoimintaa ei hallinnoida, johtaa se eittämättä meren biologisen monimuotoisuuden ja tuottavuuden heikentymiseen sekä työttömyyden ja köyhyyden lisääntymiseen rannikkoalueilla. Yhdistyneiden Kansakuntien yleiskokous totesi vuonna 1994, että sivusaaliit ja poisheitto kalastustoiminnassa antavat aihetta siihen, että kansainvälinen yhteisö kiinnittää todellista huomiota asiaan, mutta tähän mennessä toimet ovat olleet riittämättömiä liikakalastusta koskevan ongelman ratkaisemiseksi. Jotta sivusaaliskysymykseen puututtaisiin maailmanlaajuisesti, EJF suosittaa sivusaaliiden vähentämistä koskevan kansainvälisen toimintaohjelman toteuttamista YK:n elintarvike- ja maatalousjärjestön suojeluksessa. EJF haluaisi EU:n ottavan ohjat käsiinsä kehottamalla tämän toimintaohjelman toteuttamiseen seuraavassa mahdollisessa tilaisuudessa. Koska EU on äskettäin uudistanut YKP:n kalavarojen säilyttämisen ja kestävän pyynnin asettamiseksi etusijalle, tällainen ehdotus olisi linjassa EU:n nykyisten huolenaiheiden kanssa. Sivusaaliiden vähentämistä koskeva kansainvälinen toimintaohjelma ei ainoastaan auttaisi EU:ta puuttumaan sen omiin sivusaalismääriin (mukaan lukien avomerilaivastojen sivusaaliit), vaan edistäisi myös kansainvälistä toimintaperiaatetta kalastustoiminnan hävikin vähentämisen osalta.

1. Missä EU:n aloitteissa puututaan tällä hetkellä sivusaaliiden vähentämiseen (pikemmin kuin pelkästään poisheiton vähentämiseen) Euroopan vesillä ja avomerilaivastojen sivusaaliiden vähentämiseen kolmansien maiden vesillä?

2. Miten EU valvoo sivusaalismääriä ja sivusaaliiden vaikutuksia meren ekosysteemeihin?

3. Onko EU valmis ottamaan ohjat käsiinsä ja vaatimaan FAOn turvin toteutettavaa sivusaaliiden vähentämistä koskevaa kansainvälistä toimintaohjelmaa?

Vastaus

(9. maaliskuuta 2004)

1. Katkarapujen pyynnin valikoivuutta parannetaan neuvoston asetuksella N:o 850/98, joka sisältää säännöksiä erottelevan troolin ja lajittelulaitteen pakollisesta käytöstä katkarapujen pyynnissä. Näillä toimenpiteillä pyritään vähentämään sivusaaliita.

2. Sivusaaliskiintiöistä ei ole yleisiä sääntöjä. Tekniset säilyttämistoimenpiteet määräävät aluksella olevien kohdelajien vähimmäisprosenttiosuudet pyydyksien ja silmäkoon mukaan. Toimivaltaiset viranomaiset valvovat näiden sääntöjen noudattamista merellä ja satamassa.

3. Neuvosto tarkastelee parhaillaan perinpohjin voimassa olevaa teknisiä säilyttämistoimenpiteitä koskevaa asetusta saaliin koostumusta, sivusaaliita ja poisheitettävien kalojen määriä koskevat säännöt mukaan lukien.

4. Neuvosto antoi 8. huhtikuuta 2003 poisheitettävien kalojen määrän vähentämistä koskevat päätelmät, jotka perustuvat komission toimintasuunnitelmaan. Erityisesti neuvosto pyysi komissiota panemaan alulle vuonna 2003 pilottihankkeita, joiden avulla arvioidaan mahdollisuutta vähentää poisheitettävien kalojen määrää erilaisilla toimenpiteillä, joihin kuuluvat uudenlainen pyydys, vapaa- ehtoinen lähteminen kalastusalueilta, alueen tosiaikainen sulkeminen ja myös arvoisan parlamentin jäsenen mainitsema toimenpide eli sivusaaliskiintiöt.

5. Kyseisten toimenpiteiden on katsottava liittyvän käynnissä olevaan monivuotisen kalakantojen hoidon tarkasteluun ja uhanalaisten kantojen elvytyssuunnitelmien laatimiseen, jotka toteutetaan uudistetun yhteisen kalastuspolitiikan mukaisesti.

6. Komissio valmistelee parhaillaan kolmansien maiden vesien kalavarojen arviointia.